**Zápisnica**

**z 29. schôdze Zahraničného výboru Národnej rady Slovenskej republiky, ktorá sa uskutočnila dňa 10. apríla 2025, o 13:00 hod., v budove Národnej rady Slovenskej republiky, Nám. A. Dubčeka 1, v rokovacej miestnosti č. 149**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Prítomní:** **9 poslancov** (podľa prezenčnej listiny)

**Odkaz:** <https://tv.nrsr.sk/vyborydetail/11774?termNr=9>

Schôdzu Zahraničného výboru Národnej rady Slovenskej republiky (ďalej len „výboru“)

otvoril predseda výboru **Marián Kéry.**

**Návrh programu:**

1. Návrh zamerania veľvyslanectva Slovenskej republiky v Dánskom kráľovstve, Nórskom kráľovstve a na Islande so sídlom v Štokholme
2. Návrh zamerania veľvyslanectva Slovenskej republiky v Tureckej republike.
3. Rôzne.

**Hlasovanie o návrhu programu**

Za / proti / zdržal sa:9 / 0 / 0 (program bol schválený)

**K bodu 1**

Prvý bod programu predniesol pán dezignovaný veľvyslanec ***Ľubomír Čaňo***. Pán dezignovaný veľvyslanec uviedol, že všetky tri priakreditované krajiny sú ekonomicky vyspelé, regionálne integrované a hospodársky silné. Zdôraznil, že Slovenská republika s nimi dlhodobo udržiava dobré medzinárodné vzťahy, a to aj vďaka nášmu spoločnému členstvu v medzinárodných organizáciách. Následne poznamenal, že všetky tri krajiny v súčasnosti posilňujú svoju obranu v dôsledku ruskej agresie na Ukrajine. Zároveň sa vyjadril, že aj keď tieto štáty nepatria medzi našich hlavných obchodných partnerov, existujú medzi nami ekonomické väzby.

V súvislosti s Dánskom uviedol, že táto krajina je momentálne pre Slovensko najvýznamnejšia z hľadiska svojho nadchádzajúceho predsedníctva v Rade Európskej únie. Podľa jeho slov by mali byť dánske priority do veľkej miery totožné s tými predchádzajúcimi – najmä pokiaľ ide o pomoc Ukrajine a zvýšenie výdavok na obranu a podporu Ukrajiny. Dodal, že očakáva, že dánske predsedníctvo prispeje k presadzovaniu jeho postojov v súvislosti s ambíciou Spojených štátov získať kontrolu nad grónskym územím.

V súvislosti s Nórskom pán dezignovaný veľvyslanec uviedol, že krajinu čakajú voľby v septembri 2025. Poukázal na rastúcu popularitu vládnej strany, čo súvisí so zvládaním krízových situácií, pričom situácia je v mnohom podobná tej v Dánsku. Vyzdvihol tiež dôležitosť Nórska z pohľadu jeho finančných bondov a členstva v Európskom hospodárskom priestore, do ktorého patrí aj Slovenská republika. V tejto súvislosti informoval, že z alokovaných 130 miliónov eur pre Slovenskú republiku budú projekty spustené pravdepodobne až na konci budúceho roka.

K Islandu uviedol, že voľby sa tam konali koncom minulého roka. Pripomenul, že islandská ekonomika je výrazne závislá na rybolove, pričom sa očakáva obnovenie prístupových rokovaní o vstupe do Európskej únie, ak obyvatelia vyslovia súhlas v nadchádzajúcom referende. Zdôraznil, že obe krajiny – Island aj Nórsko – sú pre Slovenskú republiku významné aj vzhľadom na vysoký počet študentov z týchto krajín študujúcich na Slovensku.

Pán dezignovaný veľvyslanec zároveň oznámil, že na zastupiteľskom úrade začína pracovať nová zástupkyňa organizácie Slovakia Travel, ktorá bude mať na starosti všetky severské krajiny s cieľom podporiť cestovný ruch na Slovensku. Uviedol tiež, že úrad plánuje v spolupráci s konzultantmi a miestnymi partnermi rozšíriť sieť honorárnych konzulov v týchto regiónoch s cieľom zlepšiť hospodársku spoluprácu, predovšetkým v Nórsku.

**Rozprava**

Pan poslanec ***Michal Sabo v*** rozprave ocenil snahu pána veľvyslanca o prehĺbenie spolupráce v oblasti technológií, digitalizácie a know-how. Vyjadril sa, že Slovensko má veľký potenciál v tejto oblasti napredovať.

Pán podpredseda ***Karol Farkašovský*** sa v rozprave zaujímal o aktuálne informácie týkajúce sa slovenských študentov študujúcich v priakreditovaných krajinách. Pán dezignovaný veľvyslanec uviedol, že najvyšší počet slovenských študentov je aktuálne v Dánsku. Zdôraznil, že dôvodom je najmä dostupnosť vysokoškolského vzdelávania pre zahraničných študentov, ako aj dobrá dopravná dostupnosť tejto krajiny.

**Hlasovanie**

Za / proti / zdržal sa:9 / 0 / 0 (uznesenie bolo schválené)

**K bodu 2**

Bod programu týkajúci sa návrhu zamerania činnosti Veľvyslanectva Slovenskej republiky v Tureckej republike predniesol pán dezignovaný veľvyslanec ***Michal Slivovič.***

Na úvod uviedol, že s diplomatickým pôsobením v Turecku má už skúsenosti z predchádzajúceho obdobia (1997 – 2001). Vyzdvihol význam Turecka ako veľkej krajiny rozprestierajúcej sa na dvoch kontinentoch, ktorá zohráva dôležitú úlohu v geopolitických vzťahoch medzi Východom a Západom.

Zdôraznil aktívne vystupovanie Turecka na medzinárodnej scéne, pričom krajina presadzuje svoje politické záujmy a aktivitu vo viacerých regiónoch, najmä v moslimskom svete.

V súvislosti s bilaterálnymi vzťahmi uviedol, že vzťahy medzi Slovenskou republikou a Tureckom sú na veľmi dobrej úrovni. Pripomenul, že predseda vlády Slovenskej republiky nedávno podpísal deklaráciu o strategickom partnerstve medzi oboma krajinami, pričom ako prioritu označil jej efektívnejšiu praktickú implementáciu.

Za hlavnú prioritu zastupiteľského úradu označil prehĺbenie dialógu a rozvoj ekonomickej spolupráce, pričom poukázal na významný obchodný obrat v objeme niekoľkých miliónov eur ročne. Zameria sa najmä na koordináciu a rozširovanie obchodných partnerstiev slovenských spoločností pôsobiacich na tureckom trhu.

V oblasti energetiky zdôraznil potrebu aktívne monitorovať otázky energetickej bezpečnosti z pohľadu slovenských národných záujmov, a to aj napriek tomu, že Turecko nedisponuje výraznými zásobami ropy a zemného plynu.

V oblasti konzulárnych služieb uviedol, že zastupiteľský úrad čelí vysokému pracovnému zaťaženiu, keďže minulý rok navštívilo Turecko viac než 270 000 slovenských občanov. Napriek tomu považuje konzulárne služby za efektívne.

Zároveň vyzdvihol význam prezentácie Slovenskej republiky prostredníctvom sociálnych sietí a médií a za dôležitý prvok úspešnej spolupráce medzi krajinami označil aj budovanie a udržiavanie kvalitných medziosobných vzťahov.

**Rozprava**

Pán poslanec ***Michal Bartek*** v rozprave uviedol, že Turecko predstavuje pre Slovenskú republiku významného strategického partnera. V tejto súvislosti sa opýtal pána veľvyslanca, či plánovaná prestavba budovy veľvyslanectva neovplyvní poskytovanie konzulárnych služieb, najmä počas letných mesiacov, kedy do Turecka smeruje zvýšený počet slovenských turistov.

Pán veľvyslanec v odpovedi uviedol, že prestavba budovy sa začala len nedávno a podľa plánu by mala trvať približne 14 mesiacov. Uistil však, že zastupiteľský úrad prijal opatrenia na zabezpečenie plynulosti konzulárnych služieb – aktuálne pôsobí v prenajatých priestoroch vo výškovej budove v Istanbule a v krajine pôsobí aj osem honorárnych konzulov, ktorí budú pri zvládnutí zvýšenej záťaže nápomocní.

Pán predseda výboru ***Marián Kéry*** v diskusii poukázal na to, že Turecko je spojencom Slovenskej republiky v rámci Severoatlantickej aliancie a že je potrebné aj naďalej prehlbovať bilaterálne vzťahy. V tejto súvislosti poznamenal, že časť politickej opozície kritizovala návštevu predsedu vlády SR v Turecku a deklaráciu o strategickom partnerstve, ktorú Robert Fico podpísal v januári tohto roka. Následne položil otázku týkajúcu sa vývoja situácie na Cypre.

Pán veľvyslanec v odpovedi uviedol, že situácia na Cypre je mimoriadne zložitá, keďže konflikt trvá už viac než 50 rokov. Turecká strana podľa jeho slov presadzuje tzv. dvojštátne riešenie, ktoré momentálne považuje za najpravdepodobnejší scenár vývoja. Dodal však, že grécki predstavitelia s týmto riešením nesúhlasia a uprednostňujú skôr federálny model usporiadania ostrova. Na záver poznamenal, že vyhliadky na vyriešenie tohto konfliktu v dohľadnej dobe nevidí veľmi optimisticky.

**Hlasovanie**

Za / proti / zdržal sa:9 / 0 / 0 (uznesenie bolo schválené)

**K bodu 3**

V bode „Rôzne” nevystúpil žiaden z poslancov.

Predseda výboru **Marián Kéry** ukončil 29. schôdzu výboru.

***Všetky písomnosti, na ktoré sa zápisnica odvoláva, sú jej súčasťou.***

**Marián Kéry**

predseda výboru

**Michal Lukša**

**Michal Sabo**

overovatelia výboru